Runeberg | Refluksikon elämää
Avainsana-arkisto: Runeberg
Sunnuntai, viides helmikuuta 2012. Aurinko helottaa häikäisevästi. Pakkasasteita reippaasti päälle 20. Huh, kun on kylmä! Toppahousut on ykköset ulkoillessa. Ihanaa, kun ei ole mitään sovittua tekemistä.
Tänään on Runebergin päivä. Liput liehuvat ympäriinsä. Meiltä taitaa ikkunoista näkyä yli 10 lippua. Komea näky.
Viikolla tuli maistettua yksi Runebergin torttu, joka pysyi hienosti siellä missä pitäisikin. Se on perimätiedon mukaan rouva Fredrika Runebergin ”kokkisodan” luomus makeannälkäiselle miehelleen (vaikkakin ihan alkuperäinen versio taitaa löytyä aikaisemminkin muualta Porvoosta). Oli muutenkin melkoisen aikaansaava – Suomen ensimmäinen naistoimittaja ja merkittävä 1800-luvun naiskirjailija, joka tosin jäi miehensä varjoon. Oli siinä varmaan kestämistä olla Runebergin kanssa naimisissa, joka keskittyi aikalailla kaikkeen muuhun kuin perheeseensä, mikäli tekstejä on uskominen. Sekunniksi mietin myös, miltä kansallisrunoilija Runebergistä tuntui viettää elämänsä viimeiset 13 vuotta halvantuneena sänkypotilaana; puhekyky pelasi mutta kirjoittaminen enää ei. Olisiko syytä kutsua päivää sittekin Runebergien päiväksi?
Tänään on myös äänestyspäivä. Niinistö vai Haavisto? Äänestykset jää tällä kertaa välistä, koska – kappas vaan – olen hukannut ainoan henkkarini, joka on luiskahtanut johonkin papereiden väliin työhuoneessa. Vielä en ole jaksanut Poliisilaitokselle lähteä hakemaan uutta. Tarvii varmaankin raahata tuo avokki sinne mukaan, jotta uskovat kuka olen. Tai sitten noita muita kirjallisia todisteita, missä näkyy sekä pärstä että nimi. Harrastuksen kautta tutuksi tulleita sieltä löytyisi muutama mutta kun en tiedä työvuoroista niin hankala järjestää piipahdusta kenttätehtävistä passipuolelle.
Pikaisella happihyppelyllä nappasin kuvia Milavidasta eli Näsilinnasta, joka sijaitsee tuossa Näsikalliolla. Se näkyy osittain meille talvisin mutta kesäisin se peittyy puiden taakse. Se on edelleenkin kunnostamatta ja rappeutuu koko ajan lisää. Yksi ikkunoista näkyy olevan puoliksi jäässäkin. Miten upea paikka museolle ja museokahvilalla, joka voisi hyödyntää kesäisin talon molemmilla puolilla olevia terasseja! Mutta mistä rahat?? Kesällä siellä ja tuossa ympäristössä kuvattiin 1918 – filmi, jonka pitäisi itse asiassa tulla ensi-iltaan tässä kuussa. Saapa nähdä miten tuttuja maisemia on käytetty taustana.
Kommentit pois päältä artikkelissa Runebergin päivä
Kirjoittanut suomenrefluksi : 05/02/2012 Kategoria/t: Kirjoitukset
Avainsanat: Milavida, Runeberg, Tampere